b'\n_START_ARTICLE_\nSrce (glasbena skupina)\n_START_SECTION_\nZgodovina\n_START_PARAGRAPH_\nLeta 1972 je pri\xc5\xa1lo do razpada skupine The Generals, katere \xc4\x8dlani so bili vokalist Janez Bon\xc4\x8dina Ben\xc4\x8d, tolkalist Braco Doblekar, klaviaturist Tihomir Pop Asanovi\xc4\x87, bobnar Massimo Vita in bas kitarist \xc4\x8carli Novak. Iz nje sta nastali skupini Time in Srce. Prvo zasedbo Srce so sestavljali Janez Bon\xc4\x8dina, \xc4\x8carli Novak, Pavle Risti\xc4\x87 in kitarist Zoran Crnkovi\xc4\x8d. Crnkovi\xc4\x8da je na kitari kmalu zamenjal nekdanji "Kameleon" in "Faraon",  Marjan Malikovi\xc4\x8d, skupini pa se je pridru\xc5\xbeil \xc5\xa1e Braco Doblekar na tolkalih in kasneje na Hammond orglah Franci \xc4\x8celhar. \xc2\xbbSkupina Srce je imela nekaj. Predvsem zato mi je ostalo to najbolj nekje pri srcu, ker so bila res izklju\xc4\x8dno samo avtorska dela, na\xc5\xa1a, ni\xc4\x8d ostalih, recimo, \xc5\xbee uveljavljenih aran\xc5\xbeerjev, vse smo sami delali, se pravi \xc4\x8dista avtorska glasba\xc2\xab, je o skupini dejal Janez Bon\xc4\x8dina Ben\xc4\x8d. V prvem letu delovanja je skupina posnela in izdala edini singl\xc2\xa0\xc2\xbbGvendolina, kdo je bil\xc2\xab, ki je iz\xc5\xa1el pri zalo\xc5\xbebi Helidon. Glasbo je prispeval Janez Bon\xc4\x8dina, besedilo pa je delo Du\xc5\xa1ana Velkaverha. Skladba je bila leta 2000 uvr\xc5\xa1\xc4\x8dena na 98. mesto Seznama 100 najbolj\xc5\xa1ih jugoslovanskih rock skladb po izboru revije Rock Express. Na b-strani singla je iz\xc5\xa1la skladba \xc2\xbbZlata obala\xc2\xab, ki jo je prav tako napisal Bon\xc4\x8dina, besedilo pa je prispeval Toma\xc5\xbe Domicelj. _NEWLINE_ Skupina se je nato leta 1972 prvi\xc4\x8d udele\xc5\xbeila Festivala Slovenska popevka, kjer je nastopila s skladbo \xc2\xbbKakor cvet je tvoj obraz\xc2\xab, za katero je glasbo napisal Damjan Tozon, besedilo pa je prispevala njegova mati, Mirjam Tozon. Skladbo je v alternaciji izvedla Lee Grant. Tuji strokovnjaki so skupini obetali uspeh, a kljub temu na tem festivalu ni prejela nobene nagrade. Naslednje leto se je skupina ponovno udele\xc5\xbeila Popevke. Tokrat je izvedla skladbo \xc2\xbbSpomin\xc2\xab, za katero glasbo je napisal Janez Bon\xc4\x8dina, v alternaciji pa je skladbo izvedel Tony Craig. Po knjigi Enkrat \xc5\xa1e zapoj in kompilaciji Slovenska popevka \'73 naj bi bil Bon\xc4\x8dina tudi avtor besedila, v notranjih opombah kompilacije Slovenska popevka (Prvih \xc5\xa1tirideset) pa je kot avtor besedila naveden Jani Kenda. Janez Bon\xc4\x8dina je za \xc2\xbbSpomin\xc2\xab\xc2\xa0prejel nagrado za najbolj\xc5\xa1ega skladatelja debitanta, ki so jo na tem festivalu prvi\xc4\x8d podelili. Skladba \xc2\xbbSpomin\xc2\xab\xc2\xa0je bila uvr\xc5\xa1\xc4\x8dena na kompilacijski album festivala Slovenska popevka \'73, ki je iz\xc5\xa1el pri zalo\xc5\xbebi ZKP RTV Ljubljana. Istega leta se je skupina udele\xc5\xbeila jugoslovanskega glasbenega festivala BOOM Festival, ki je potekal 20. in 21. aprila v Hali Tivoli, na njem pa je izvedla skladbo \xc2\xbbGvendolina\xc2\xab, \xc5\xbeiva izvedba katere je iz\xc5\xa1la na kompilacijskem albumu v \xc5\xbeivo Boom Pop Fest \'73 pri zalo\xc5\xbebi Jugoton.'